runetrust/blame-folketinget-dk huggingface dataset:
Mike Legarth (KF), 2009-04-14:
Et frit valg vil aldrig give mig nogen som helst problemer indeni, vil jeg sige til hr. Langballe.
At hr. Langballe nu forsøger - hvis man skal blive i den terminologi at stjæle noget af Det Konservative Folkepartis symbol, hvis det er det, tager jeg helt afslappet.
Jeg tror ikke, det er så enkelt at tage fra hinanden.
I hvert fald bliver der ikke taget noget fra mig, uanset hvilke synpunkter andre måtte påtage sig, som vi har eller har haft.
Jeg synes, det her er en fritvalgsmodel.
Folk kan få det, som de vil have det.
Hvis man ikke vil have EU-kransen, kan man vælge den fra.
Jesper Langballe (DF), 2009-04-14:
Det er nu altså en kendsgerning, vil jeg sige til hr. Mike Legarth, at Dansk Folkeparti simpelt hen har overtaget rollen som Danmarks nationale parti.
Det var engang Det Konservative Folkeparti.
De Konservative har selv afleveret det og sagt, at det gider de ikke mere.
Derfor siger jeg bare, at vi siger tak til.
Jeg synes, at det næsten bliver et komisk udtryk for den opløsthed, der hersker i Det Konservative Folkeparti, når hr. Mike Legarth gør udtrykket frit valg til en konservativ dyd.
Frit valg, jamen konservatisme handlede en gang ikke om frit valg, men om det modsatte, nemlig om at være bundet til noget.
At der er et eller andet, man er bundet til: sit land, sit lands symboler, sin slægt, sin familie.
Det er så nu afløst af frit valg.
Det må man sige er et hamskifte.
Mike Legarth (KF), 2009-04-14:
Jeg har ikke tænkt mig at indlede nogen større ideologisk debat om det her, og nu er taletiden for hr. Langballe jo også udløbet, eftersom han har brugt sine to kommentarer.
Så det vil jeg ikke benytte mig af, men bare slå fast, at fordi der nu bliver vedtaget en mulighed for, at man kan vælge en EU-nummerplade til på bekostning af det, vi kender som den danske nummerplade, ændrer det jo ikke noget som helst i mit politiske ståsted eller noget som helst på de politiske holdninger.
Det synes jeg er at flytte debatten fra det, den handler om.
Morten Helveg Petersen (RV), 2009-04-14:
Det Radikale Venstres ordfører kan ikke være til stede i salen i dag, men jeg skal på hans vegne afvise beslutningsforslaget.
Det Radikale Venstre har så sent som i dag kritiseret regeringen for at have gjort knæfald for Dansk Folkeparti i den generelle EU-politik.
Som det vist er alle bekendt, er Det Radikale Venstre glødende og stærke tilhængere af et forpligtende internationalt samarbejde, ikke mindst i forhold til EU og de ting, der pågår dér, og som jeg forstår debatten og skatteministerens redegørelse i øvrigt, er der her tale om et tilbud og ikke tvang, hvorfor vi har det lidt svært med begrundelsen for beslutningsforslaget her.
Nu har jeg ikke nogen ambition om at tilføre debatten noget nyt, men hvis jeg nu skulle forsøge, skulle det vel være at sige til Dansk Folkeparti, at man jo et eller andet sted forholder sig til en helt forkert problemstilling.
Hvad med bilerne, som menneskene kører rundt i?
Hvorfor kun diskutere nummerpladen?
Hvad med de biler, der produceres, jeg tør næsten ikke sige det, i Italien, i Frankrig, i Tyskland, i England, som danskerne gladelig kører rundt i?
Vil en logisk konsekvens af det her ikke være at sige, at så må vi have en national dansk bilproduktion, således at vi sikrer os, at alle dem, der kører uden for landets grænser, ikke bare kører med nummerplader med dannebrog på, men faktisk kører i danske biler?
Altså, motivationen for det beslutningsforslag, som Dansk Folkeparti har fremsat her, skal man være helt klar på.
Jeg husker, at vi for et par måneder siden diskuterede om, hvorvidt Den Lille Havfrue kunne udstationeres i Kina; det gjorde Dansk Folkeparti et stort nummer ud af.
På tilsvarende vis ser man dygtigt og spekulativt, at her er der en symbolsag, som man tager op og gør et stort nummer ud af.
Og det kan man jo så vælge at kvittere for i forhold til Dansk Folkeparti.
Mikkel Dencker (DF), 2009-04-14:
Jeg anerkender selvfølgelig, at Det Radikale Venstre har en anden holdning til EU, end Dansk Folkeparti har, og også, at det ikke betyder særlig meget for Det Radikale Venstre, hvilke symboler man smykker sig med.
Men mener den radikale ordfører ikke, at det på et eller andet plan er uetisk, at man med den ordning, som regeringen vil indføre, pålægger bilejere at køre rundt med et symbol på et politisk projekt, de ikke bryder sig om, medmindre de husker at melde det fra?
Synes hr. Helveg Petersen ikke, at det er et etisk eller moralsk problem, at man pålægger bilisterne det her?
Det burde vel være noget, som man valgte til og ikke skulle gå og huske på at vælge fra.
Jeg tror da ikke, at hr. Helveg Petersen synes, at nogle mennesker, der ikke bryder sig om EU, skal rende og være reklamesøjle for projektet?
Morten Helveg Petersen (RV), 2009-04-14:
Af samme grund har folk muligheden for at vælge det fra, hvis det er, de vil det, som jeg har forstået grundlaget for hele debatten her i dag.
Folk har mulighed for at vælge fra, hvis ikke de ønsker det, og det er blevet sagt, om ikke et trecifret antal gange, så måske et firecifret antal gange fra talerstolen her, og jeg skal prøve at gentage det: Folk har muligheden for at vælge fra, hvis de ønsker det.
Gitte Lillelund Bech (V), 2009-04-14:
Grunden til, at jeg var nødt til at gøre hr. Mikkel Dencker og også hr. Brodersen opmærksom på det med det frie valg, som hr. Dencker, hr. Henrik Brodersens partifælle, rejste, og som handlede om, at man skulle have frit valg på alle hylder, og at der ikke var fortrykt noget på forhånd, var, at det, der står i Dansk Folkepartis eget forslag, er, at Dannebrog skal fortrykkes på nummerpladen.
Så jeg synes ikke, der er nogen her, der har noget at lade andre høre med hensyn til, hvem der har mest om frit valg i sine forslag.
Og det er sådan set det, som EU-nummerpladen går ud på.
Vi synes også, det er meget naturligt, at Danmark indfører muligheden for at få EU-nummerpladen.
Vi er det sidste land i Den Europæiske Union, som ikke har gjort det.
Og vi er jo som sagt mere positive over for Den Europæiske Union, end Dansk Folkeparti er; fuld respekt for det, jeg respekterer, at Dansk Folkeparti har en anden mening.
Det håber jeg også at Dansk Folkeparti så respekterer at jeg har.
Henrik Brodersen (DF), 2009-04-14:
Det er jo indlysende, at Danmark er det sidste land, der indfører EU-nummerplader, af den simple grund, at de siddende regeringer jo ikke har kunnet tåle det ramaskrig, der ville have været, hvis man havde gjort det i takt med de andre.
Det er jo, fordi Danmark er den nation, som er en af de mest kritiske over for EU, og derfor tror jeg også, at det vil virke forkert at pålægge danskerne at køre rundt med en politisk propaganda på deres bil, hvis og såfremt de glemmer at melde det fra.
Så jeg synes, det vil være oplagt enten, som vi foreslår, at tage det nationale symbol eller at lave pladen fuldstændig neutral.
Gitte Lillelund Bech (V), 2009-04-14:
Der er ikke nogen, der pålægger danskerne, at man skal køre rundt med et EU-symbol eller en EU-nummerplade.
Der er i det, som regeringen har lagt op til, og som indføres ved slutningen af 2009, rig mulighed for at fravælge at få EU-nummerpladen og alene holde sig til, at man har den hvide nummerplade med de sorte bogstaver.
Så har man sit DK-nationalitetsmærke ved siden af nummerpladen, for hvis man skal køre uden for landets grænser, er man i henhold til Wienerkonventionen fra 1968 forpligtet til at have et nationalitetsmærke, altså et DK-mærke, på sin bil.
Så derfor synes jeg sådan set ikke, der er tale om, at man pålægger danskerne noget.
Jeg synes, at der her gives en mulighed for, at man, hvis man ikke ønsker EU-nummerpladen, så bare fravælger den.
Og jeg er altså ikke så nervøs for, at danskerne skulle glemme at fravælge en EU-nummerplade, hvis de i øvrigt er skeptiske over for EU; der har jeg altså større tiltro til danskerne, end jeg tror Dansk Folkeparti så har.
Jesper Langballe (DF), 2009-04-14:
Fru Gitte Lillelund Bech forsikrer os om, at man har lov til at klistre Dannebrog på sin bil
hvor som helst, bare ikke på nummerpladen.
Det ved vi da godt.
Jeg er heller ikke i tvivl om, at man har lov at sidde med en rød-hvid klaphat bag ved rattet.
Det er jo meget sjovt at høre, at Dannebrog er sådan noget, der kan bruges til privat spøg og skæmt, men når vi kommer til det officielle, som er nummerpladen, så kan der kun være ét officielt symbol.
Det er EU's stjernekrans.
Det er da i grunden ganske tankevækkende.
Jeg synes, at der er en mærkelig hallelujastemning.
Selv når så fornuftige, pragmatiske og ædruelige mennesker som fru Gitte Lillelund Bech og skatteministeren taler om EU, kommer den her hallelujastemning.
Vi har været medlemmer af EU i 36 år, fortæller fru Gitte Lillelund Bech.
Ja, det er rigtigt nok, men vi har jo faktisk været danske og haft Dannebrog i over tusind år.
Tæller det overhovedet ikke?
Fru Gitte Lillelund Bech bekræftede jo alt, hvad jeg sagde.
Jeg sagde, at vi altså fortsat kan få lov til at bruge Dannebrog til privat brug, men ikke til officielt brug.
Det har altid været sådan, at Dannebrog vajer fra Det Kongelige Teater, fra Forsvarsministeriet og fra det lille kolonihavehus.
Der har været et symbolfællesskab mellem stat og folk.
Men nu, kan jeg forstå, har kolonihaven stadig væk lov til at bruge Dannebrog, men det officielle symbol er stjernekransen.
Så vil jeg spørge, hvor længe det kommer til at vare med kolonihaven.
Med den kurs, man er inde på nu, vil det jo ikke vare ret længe, før alle bilister skal have en højtaler på taget, der spiller »Freude Schöner Götterfunken«.
Gitte Lillelund Bech (V), 2009-04-14:
Det skulle da i så fald være, fordi der var andre end regeringen, der foreslog det, og at der så var 90 mandater i Folketinget, der måtte synes, at det var en god idé.
Det tror jeg nu ikke, vil jeg sige til hr. Langballe.
Dannebrog bliver jo ikke afskaffet som det officielle symbol, fordi vi ikke har det på nummerpladen.
Vi har det ikke på nummerpladen i dag.
Det er fortsat sådan, at Dannebrog er vores officielle danske symbol.
Det er fortsat sådan, at kongehuset, Det Kongelige Teater, Forsvarsministeriet og alle andre offentlige institutioner vil flage med Dannebrog - hvis man er tilknyttet kongehuset, endda med et splitflag.
Sådan vil det fortsat være.
Der er bestemt ikke på nogen måde tale om, at vi fjerner Dannebrog som det officielle symbol.
Det tror jeg så også at hr. Jesper Langballe udmærket er klar over.
Bent Bøgsted (DF), 2009-04-14:
Jamen det her med et officielt symbol kan da være meget godt.
Fru Gitte Lillelund Bech snakker om, at vi fortsat skal bruge Dannebrog, vi skal bare ikke bruge det på nummerpladen, for det er i hvert fald en skændsel, hvis man kører rundt med Dannebrog på nummerpladerne i EU, der skal man jo køre rundt med EU-flag.
I forbindelse med al den snak, der har været om at bruge Dannebrog, vil fru Gitte Lillelund Bech så garantere, at det ikke fremover bliver sådan, at EU siger, at man skal bruge det europæiske flag?
Det kan godt være, det er sammen med det danske, men ved officielle flagninger skal det hejses sammen med det danske flag.
Kan fru Gitte Lillelund Bech garantere, at vi aldrig kommer i den situation, at vi skal bruge EU-flag ved alle officielle flagninger?
Gitte Lillelund Bech (V), 2009-04-14:
Jo, det gør det, og det er også derfor, jeg opfordrer hr. Jesper Langballe og alle andre, der måtte ønske at have Dannebrog på deres biler, til at sætte Dannebrog på deres biler, bare de ikke sætter det på nummerpladen eller i forruden eller i bagruden, for det må man ikke i henhold til færdselsloven.
Jeg synes sådan set ikke, at det er et spørgsmål om, at Dannebrog er til privat brug.
Jeg bruger Dannebrog alt det, jeg overhovedet kan komme til det.
Det synes jeg sådan set at alle bør kunne gøre.
Men lige præcis med nummerpladen synes jeg, det er vigtigt, at vi har nogle internationalt let genkendelige nummerplader.
Vi har den nummerplade, vi har i dag, og som er hvid med sorte bogstaver.
Den er internationalt anerkendt.
Den eneste anden internationalt anerkendte nummerplade, vi har, som det er nu, er den, hvor man har DK-mærket til venstre for tallene, og så vil man have EU-kransen, som hr. Langballe ganske rigtigt er inde på, foroven som symbolet.
For mig er det i højere grad et spørgsmål om, at jeg netop godt vil signalere, at vi er medlem af EU.
Jeg ønskede faktisk, at vi var fuldgyldigt medlem af EU.
Det er vi desværre ikke.
Det er det synspunkt, som jeg har, og derfor synes jeg, at det er naturligt, at når de andre lande har en EU-nummerplade, så får vi også mulighed for at få en.
Henrik Brodersen (DF), 2009-04-14:
Først må jeg nok lige rette ordføreren, for i og med at nordmændene kan få det godkendt, er der sikkert ikke noget i vejen for, at danskerne kunne få godkendt en nummerplade med deres nationalitetsmærke på.
Nu blev der snakket en hel masse om forvirrende begreber, og at det ene skal gå frem for det andet.
Jeg ville jo synes, at det ville være det mest naturlige, at man tog sit nationalitetsmærke og satte det på sin nummerplade, så alle andre mennesker kunne se, hvor man kom fra, i stedet for at man skal igennem en bogstavleg hver gang.
Nu, når vi snakker om forvirrende begreber, hvordan tror ordføreren så det er at sætte gule stjerner på en gul nummerplade?
Det må da også et eller andet sted virke forvirrende.
Gitte Lillelund Bech (V), 2009-04-14:
Jeg er lidt ked af, at det lyder, som om hr. Mikkel Dencker faktisk ikke kender sit eget forslag.
For det, som hr. Mikkel Dencker og de øvrige forslagsstillere fra Dansk Folkeparti rent faktisk skriver direkte, er, at Dannebrog skal være fortrykt på nummerpladen.
Så hvis hr. Mikkel Dencker mener, at det frie valg er, at det er et lige valg, hvor der ikke er fortrykt noget som helst, så kan jeg ikke forstå, at hr. Mikkel Dencker så kan gå ind på det forslag, som hr. Dencker selv har fremsat nede i Folketingssalen, og som vi står og diskuterer her.
For der vil man have fortrykt Dannebrog, og så skal bilisten fravælge Dannebrog, hvis det er sådan, at vedkommende ikke ønsker at have Dannebrog på.
Jeg indledte min ordførertale med at sige, at Danmark nu har været medlem af EU i 36 år.
Det er noget, som jeg er meget glad for.
Venstre er et EU-positivt parti.
Vi er væsentlig mere positive over for Den Europæiske Union, end Dansk Folkeparti er.
Derfor synes jeg jo, det er naturligt, at jeg understøtter, at jeg gerne vil have nationalitetssymbolet, DK-mærket, som vi alle sammen er forpligtet til at køre med, som en naturlig del af nummerpladen.
Og fordi jeg sådan set også synes, det er meget fornuftigt, at vi er medlem af Den Europæiske Union, er det fint, at vi så kan have EU-logoet, kan man sige, stående over DK på nummerpladen.
Men jeg er nødt til at gøre hr. Mikkel Dencker opmærksom på, at med Dannebrog på nummerpladen vil det altså ikke være en internationalt anerkendt nummerplade.
Så det kan Venstre ikke støtte.
Per Clausen (EL), 2009-04-14:
Det viser jo bare atter en gang, hvordan Enhedslisten i kraft af sin grundliggende pragmatisme og saglige tilgang til politiske spørgsmål kan forene synspunkter, der tilsyneladende var uforenelige.
Kristian Jensen (V), 2009-04-14:
Næ, der er egentlig ikke ændret nogen opfattelse, for der har i 2003 ikke været nogen holdning til, at man ikke ville have EU-nummerplader.
Det var et spørgsmål om en lang række andre elementer, som der var drøftelser om at indføre.
Spørgsmålet om indførelse af EU-nummerplader eller ej dukker op på det tidspunkt, hvor den hidtidige danske nummerserie er på vej til at udløbe.
Som det sikkert er de fleste bekendt, kører de nyeste biler i øjeblikket rundt med nummerplader startende med Z, og eftersom de danske bogstaver ikke anerkendes internationalt, så skulle vi starte forfra på alfabetet eller starte en ny definition af, hvordan nummerpladerne skulle indrettes.
I den forbindelse - ikke før, men i den forbindelse havde regeringen en drøftelse af spørgsmålet om EU-nummerplader og valgte den model, som Skatteudvalget blev gjort bekendt med den 10. maj 2006.
Jesper Langballe (DF), 2009-04-14:
Jeg vil gerne stille et spørgsmål til ministeren, som siger, at man jo kan få lov til at skrive DK på nummerpladerne.
Ja, det kan man.
Det er sådan en registreringsbetegnelse.
Det har vi også til at afslutte de fleste af vores e-mailadresser: .dk.
Men Dannebrog er jo noget andet, det er et symbol.
Det er stjernekransen også.
Dannebrog er et nationalt symbol.
Stjernekransen er et meget tvivlsomt katolsk symbol, der stammer fra Johannes' Åbenbaring, et Mariasymbol.
Hvis vi nu forestiller os - det er noget, jeg finder på lige her - en løsning, hvor man kunne vælge stjernekransen, man kunne vælge Dannebrog, eller man kunne vælge ingenting.
Det er tre muligheder.
Statsministeren, den nye statsminister, har lige i Berlingske Tidende i et stort interview udtalt sig om den vision, der hedder frit valg på alle hylder.
Man må da sige: Tænk, hvis man har tre muligheder på nummerpladerne, det er da frit valg på alle hylder.
Vil skatteministeren så stadig væk mene, at staten skal tvinge igennem, at vi skal genindføre EU's symbolterror?
Kristian Jensen (V), 2009-04-14:
Danskerne får frit valg.
Man kan vælge mellem enten EU-nummerpladen eller den nummerplade, som man kender i dag, som vi allerede nu ser biler køre rundt med.
Når der ikke er flere valgmuligheder, og når vi også fra regeringens side har været modstandere af, at man brugte nummerpladen til yderligere symbolgivning med klistermærker eller andet, som der har været skiftende forslag om, har det været, fordi vi fra politiets side har fået at vide, at vi skal passe på med ikke at bruge forskellige nummerplader, sådan at det bliver for svært at identificere.
Der kan være et problem i forhold til identifikation af nummerplader, hvis de bliver brugt til for mange forskellige ting.
Derfor er der fremover valgfrihed, præcis som den nye statsminister, vores allesammens statsminister, har sagt at han gerne ville have, nemlig en valgfrihed mellem enten at få en EU-nummerplade eller at få en nummerplade, som vi allerede i dag ser den.
Jesper Langballe (DF), 2009-04-14:
Det vil sige, at når regeringen hævder den vision, der hedder frit valg på alle hylder, er det altså kun valg mellem to muligheder.
Jeg vil sige til skatteministeren, at det jo ikke holder, når skatteministeren siger, at det vil vanskeliggøre det for politiet at identificere bilen.
Man har nummeret som en identifikation.
Hvis der nu står et Dannebrog i stedet for ingenting, vil skatteministeren da ikke påstå, at det vil vanskeliggøre identifikationen.
Det må alt andet lige gøre den lettere.
Kristian Jensen (V), 2009-04-14:
Allerførst vil jeg glæde mig over Dansk Folkepartis varme opbakning til statsministerens vision om mere frit valg.
Det vil jeg notere mig til senere brug.
Derudover vil jeg endda gøre frit valg så bredt, at man jo kunne vælge den løsning, som nogle bilister i min hjemby har valgt.
Jeg bor i en by, der hedder Lind, lind er som bekendt også en træsort, og der har man lavet sådan et bysymbol med et klistermærke med et blad fra lindetræet og så navnet Lind.
Det har man valgt at sætte på forskellige steder på bilen for ligesom at symbolisere sin kærlighed til byen og til området osv.
Den valgfrihed har alle, inklusive hr. Jesper Langballe, til at bruge et klistermærke med dannebrogsflaget til at sætte alle andre steder end på nummerpladen og i forruden.
Gitte Lillelund Bech (V), 2009-04-14:
Danmark har nu i 36 år været medlem af Den Europæiske Union.
Det er vi i Venstre meget glade for, det vil vi ikke lægge skjul på, og vi synes sådan set også, det er naturligt, at danskerne - de danskere, der måtte ønske det - får mulighed for at få en dansk EU-nummerplade fra slutningen af 2009.
Venstre er til gengæld imod, og det kommer nok ikke som nogen hemmelighed for tilhørerne, at der automatisk skal påtrykkes et Dannebrog på alle danske nummerplader, sådan som Dansk Folkeparti i det her beslutningsforslag foreslår.
Skulle man ikke ønske en dansk EU-nummerplade, kan man sige nej tak.
Man kan få sin hvide standardnummerplade med de sorte bogstaver, som vi alle sammen kender.
Jeg mener faktisk, at det giver en god mulighed for, at man kan markere sin EU-skepsis, hvis det er den, man har.
Det er den, som jeg i hvert fald har kunnet høre nogle af mine kollegaer fra Dansk Folkeparti nok sidder med.
Man kan altså fravælge at få en dansk EU-nummerplade, hvis ikke man ønsker EU-symbolet.
Der er jo ikke noget i vejen for, at man kan klistre Dannebrog på sin bil, hvis man yderligere ønsker at signalere, at man er fra Danmark, ud over det obligatoriske DK-nationalitetsmærke, som vi alle sammen skal have på bilen, hvis vi kører uden for landets grænser.
Så samlet set kan Venstre ikke støtte forslaget.
Mikkel Dencker (DF), 2009-04-14:
Jeg vil lægge ud med at gøre fru Gitte Lillelund Bech opmærksom på, at Dansk Folkeparti jo har fremsat det her forslag, fordi vi finder det ubehageligt, at regeringen på den her måde vil udstyre bilerne med EU-flag, altså et politisk symbol, medmindre bilisten husker at framelde det.
Så den glemsomme eller uopmærksomme bilist kommer altså til at køre rundt og gøre reklame for et politisk projekt, som regeringen går ind for.
Det er derfor, vi har fremsat det her forslag om at forsyne nummerpladerne med et neutralt mærke, altså Dannebrog, og jeg kan så høre, at regeringen er imod det.
Men fru Lillelund Bech sagde jo, at hun var meget begejstret for EU.
Det kunne være, at det var den begejstring, der overskyggede evnen til at se det rimelige i Dansk Folkepartis forslag.
Derfor vil jeg stille fru Lillelund Bech over for et hypotetisk eksempel, som hun måske kunne tage stilling til.
Hvordan ville fru Lillelund Bech opleve det, hvis nu hun i sin begejstring over at købe en ny bil glemte at melde fra, altså at hun ikke ville have noget politisk symbol på sin nummerplade, og derfor kom til at køre rundt i en bil med SF's logo på?
Hvordan ville fru Lillelund Bech føle det?
Gitte Lillelund Bech (V), 2009-04-14:
Nu er jeg i den heldige situation, at jeg sådan set lige har købt en ny bil.
Det er sådan, i hvert fald hos den forhandler, jeg har handlet hos, at når man køber en ny bil, så sidder vi simpelt hen og gennemgår alle de der forskellige ting, der skal udfyldes, inklusive hvad der skal udfyldes til Motorkontoret, som så i det her tilfælde nu hedder SKAT.
Derfor er jeg fuldstændig tryg ved den valgfrihed, som regeringen har lagt op til med hensyn til, at man kan fravælge at få en EU-nummerplade og så sige, at man tilvælger den hvide nummerplade med de sorte bogstaver.
Jeg tror simpelt hen ikke, at befolkningen vil glemme at fravælge EU-nummerpladen, hvis man er så EU-skeptisk, at man ikke ønsker at signalere, at man er med i Det Europæiske Fællesskab, som Danmark jo altså har været med i i 36 år.
Jeg er altså også nødt til lige at anholde det, som hr. Mikkel Dencker siger, om, at Venstre er imod Dannebrog, eller at regeringen er imod Dannebrog.
Nej, det er vi bestemt ikke, og jeg er bestemt ikke imod Dannebrog.
Jeg synes sådan set, man kan klistre Dannebrog på sin bil alle de steder, man overhovedet har lyst til, bortset fra på forruden og bagruden og nummerpladen, for det må man ikke i henhold til færdselsloven.
Men ellers er der jo frit slag for at klistre Dannebrog på alle andre steder.
Man kan endda male sin bil som Dannebrog, hvis man har lyst til det.
Mikkel Dencker (DF), 2009-04-14:
Jeg kan høre, at fru Gitte Lillelund Bech og Venstre går ind for frit valg.
Men hvorfor er det så Venstre så magtpåliggende, at EU-flaget skal på nummerpladerne som udgangspunkt?
Så er det jo ikke noget frit valg.
Så er det jo et fravalg, man skal gøre, hvis man ikke vil have EU-flaget på.
Det frie valg er jo, at man skal vælge noget til, og ikke bare en neutral ordning, som Dansk Folkeparti lægger op til, og som vi i øvrigt også har nu.
Så jeg forstår det simpelt hen ikke.
Det er jo ikke noget frit valg, man får, sådan som regeringen har lagt det op, det, som fru Lillelund Bech bakker så varmt op bag.
Det er jo en ordning, hvor man prøver at lempe noget ind ad bagvejen og håber, at folk ikke opdager det.
Det er jo det, der er essensen af det.